khistorydata/jeongjo-sjw-relations huggingface dataset:
정조 24년 · 목
院議啓言伏以臣等號泣而陳籲式日而不知止者誠以國勢之安危迫於呼吸人情之波蕩若無津涯而竊惟念我聖母保祐我春邸之功寔惟在今日之勉從群情也猗歟慈聖之德雖不欲以鄧后自期而今日之所可蘄者聖王貽謀之道也所可行者母后聽政之儀也値莫大之變故循莫大之變禮者乃是國計之最急天理之當然則奚暇守沖挹之小節反有忽於處變之大義也哉此所以爲宗社爲春邸之大計而不可一日虛徐使一國臣民齎鬱於含哀茹痛之中也伏乞慈聖殿下亟降允音勉副群情千萬顒祝王大妃殿以諺書批以已諭昨批勿煩○院議再啓言伏以遭此罔極之變輒以哀迫之辭形諸文字屢瀆於此時此豈臣等之所可以得己者哉嗚呼靳懇於春邸者卽繼序之禮也力陳於聖母者乃聽政之事也聽政也繼序也俱係今日所不忍言之辭則我聖母之不許勉從卽亦春邸尙靳兪允之意也而以其撝謙之或過有違從權之大義則此豈所以保佑我王世子慰勉我王世子之道也哉伏乞卽賜允許之音以答顒祝之望焉王大妃殿以諺書批以須看庭請批旨
정조 24년 · 강
王大妃殿命前副護軍趙觀鎭前郡守趙用鎭宗戚執事差下
정조 24년 · 강
王大妃殿命洪龍漢駿漢樂倫樂任就榮緖榮後榮鄭漪爲宗戚執事仍命就榮都監郞廳差下
정조 24년 · 목
王大妃殿以承傳色下諺敎曰洪龍漢洪駿漢洪樂倫洪樂任以刖職爲宗戚執事以大行大王之心爲予心也前直長鄭漪洪就榮洪緖榮洪後榮爲宗戚執事而洪緖榮則冠帶常仕洪就榮則都監郞廳差下
정조 24년 · 강
院相率諸承旨啓請亟寢洪樂任爲宗戚執事之
정조 24년 · 목
院相率諸承旨啓言伏以臣等卽伏見諺敎之下本院者有洪樂任以前職爲宗戚執事之命矣當此天地崩坼神人震盪之日以我慈宮邸下止慈之心悲號慟冤罔有窮極臣等之憂遑焦迫直欲溘然無知凡所以仰譬寬慰之道何所不屆而至若樂任則負犯至重昭載明義錄中當此宗國綴旒人心憂危之時其所以防微杜漸仰闡我大行大王昭揭義理扶樹人紀之盛德大業者尤當百倍他時豈可使此干紀悖常之輩出入起居之班周旋宗戚之列乎奉讀慈敎群情痛泣而冒死瀆擾於此時者誠以大義所關不可絲毫放忽故耳伏願慈聖殿下亟寢成命以嚴隄防千萬泣祝王大妃殿以諺書批以自前慶禮時已爲出入當此時豈不得入乎
정조 24년 · 목
奉竹冊官獻納吳翰源持平安廷善奉竹冊床官漢城主簿金基彦刑曹佐郞李羲淵奉玉印官廣興令成肯柱戶曹佐郞沈允之奉玉印床官掌樂僉正李英裕戶曹正郞李靖模奉銀印床官司饔主簿金健柱司僕主簿趙鎭坤奉諭書床官掌樂主簿李奎新造紙別提金復淳
정조 24년 · 강
院相以大斂下梓宮時大臣以下入參人員稟定
정조 24년 · 목
院相以大斂下梓宮時大臣時原任閣臣諸承旨兩司長官禮曹三堂上玉堂春坊各一員依例入參事稟令曰依
정조 24년 · 강
殯殿移奉時刻令更爲擇入仍令都監堂郞戶曹堂郞別工作官員請罪安徐
정조 24년 · 목
殯殿都監達言今日移奉吉時以午時推擇達下而時刻已過欑宮排設尙未擧行方令該曹更擇吉時以入而臣不能至誠董飭致有此無前之事痛泣震惶恭俟嚴誅而殯殿都監堂郞及戶曹堂郞別工作官員爲先令該府拿問施以重律令以請罪安徐時刻更爲擇入
정조 24년 · 목
藥院口傳達言朝者所入湯元糜粥不審已有所進乎臣等不勝憂慮玆敢更爲封進抑哀勉進亦爲奉勸於王大妃殿惠慶宮中宮殿嘉順宮千萬伏望
정조 24년 · 강
壯勇營以兼中軍申應周代領留駐達
정조 24년 · 목
壯勇營達言今此大行大王靈床奉移歡慶殿時臣大顯以攔後陪扈當爲進參矣保定門外留駐以兼中軍申應周待標信代領
정조 24년 · 강
移奉靈床于歡慶殿
정조 24년 · 목
子初三刻通禮啓外辦繖扇侍衛陳列如常諸執事官各奉議物以次前行以素錦褚奉靈床出交泰門永淸門入賓陽門弘仁門奉安于歡慶殿
정조 24년 · 목
正時卯時前一刻行都承旨尹行恁行左承旨李書九行右承旨李益運行左副承旨金祖淳右副承旨韓用鐸同副承旨金羲淳記事官金啓溫假注書呂東植閔哲儒記注官金啓濂記事官李存秀領議政沈煥之左議政李時秀右議政徐龍輔水原留守徐有隣提學金載瓚原任直提學徐鼎修鄭大容原任直閣金勉柱檢校直閣沈象奎直閣金近淳禮曹判書李晩秀參判閔台爀參議洪樂游大司諫李殷模執義張至冕校理金熙采輔德尹光顔宗戚執事昌城尉黃仁點光恩副尉金箕性漢城主簿金基允前主簿金在昌敦寧直長金在三以次陪立大斂時至諸臣曰大行朝平日雖房闥之內天日所昭處未嘗或臥殯斂之際須閉牕戶俾無隙光之昭入好矣仍閉幄次門內侍及執事者設大斂床于幄內西邊鋪枕褥於床上先鋪絞次鋪衾次鋪冕服一襲內侍移奉大行大王于大斂床上先掩足部次掩頭部先斂左次斂右次鋪襪次用散衣結絞訖在位諸臣哭盡哀執事者以衾覆御床少頃下梓宮時至中宮殿以承傳色口傳下敎曰奉入梓宮後天板未覆之前欲爲哭臨方以此意稟于王大妃殿待其回敎以此知悉也少頃中宮殿又以承傳色口傳下敎曰纔稟于王大妃殿未及承發落而若或蹉過時刻則未奉天板之前將不及一番哭臨如已奉入梓宮則卽當出臨諸臣須少退也行恁等回奏曰今此下敎實是天理人情之所不容已臣等謹當於天板未奉之前卽爲仰奏矣內侍奉梓宮置于欑宮門外執事者鋪掩灰紙次鋪秫灰一寸五分次安七星板鋪地褥訖還奉梓宮于欑宮內仍橫兩杠於梓宮上移奉御床於橫杠上執事者奉下梓宮納五色囊次鋪冕旒冠次鋪舃次以衣襨補空訖諸臣少退行恁請承傳色口傳入稟于中宮殿中宮殿哭臨良久始還內諸臣哭盡哀執事者覆天衾加天板下銀釘仍加漆於銀釘訖內侍閉欑宮門排設靈座於欑宮前又設床卓訖仍兼行大斂成殯奠○大斂時衣襨灰色大楪紋通海緞夾袖內拱藍雲紋緞鴉靑大楪紋通海緞快子內拱眞紅雲紋緞金龍胸褙具草綠雲紋緞裕��八件冕服一襲玄端具冕旒冠冕冠衣裳佩玉後繡赤舃○冠舃入于實梓宮袞袍金龍胸褙具金線龍紋緞腰帶藍領綃纏帶柳綠雲紋緞褡��三件柳綠大楪紋鄕緞褡��二件內拱多紅貢緞鴉靑小龍紋快子內拱紅雲紋緞多紅大子緞褡��草綠禾花紬中赤奠內拱白紬藍貢緞道袍二內拱粉紅紬○實梓宮衣襨眞紅雲紋大緞袞袍金龍胸褙具英宗大王所御衣襨鴉靑大緞袞袍景慕宮所御衣襨甫羅禾花紬長衣草綠貢緞氅衣內拱白禾紬甫羅貢緞長衣內拱禾花紬草綠貢緞中赤莫內拱白禾紬藍貢緞中赤莫內拱白禾紬玉色貢緞長衣內拱禾花紬藍貢緞氅衣內拱白禾紬深藍貢緞氅衣眞紅大楪紋賞賜緞一疋白貢緞袴內拱禾紬白禾漢緞單袴多紅貢緞道袍玉色禾花方紬道袍內拱甫羅紬毛緞直領甫羅賞賜緞四䙆衫頭綠禾漢緞裡衫頭綠黑貢緞快子柳綠雲紋大緞一疋藍雲紋緞大帶紋一疋甫羅禾紬長衣內拱白紬藍領綃緞長衣內拱白紬藍貢緞快子內拱白紬玉色綾長衣內拱白紬藍貢緞快子內拱白紬多紅雲紋大緞袞袍縷金胸褙具天靑大楪紋賞賜緞一疋朱黃大楪紋賞賜緞一疋眞紅龍紋緞帖裏縷金胸褙具甫羅大楪紋賞賜緞一疋鴉靑雲紋緞一疋柳綠龍紋緞夾袖內拱龍紋緞甫羅禾花紬長衣鴉靑龍紋緞快子縷金胸褙具內拱藍龍紋緞禁香領綃緞一疋禁香大楪紋賞賜緞一疋鴉靑大楪紋通海緞一疋眞紅大楪紋領綃緞一疋藍雲紋緞一疋毛緞色貢緞一疋眞紅大貢緞一疋靑靑雲紋緞一疋眞紅貢緞道袍眞紅領綃緞帖裏眞紅宮綃帖裏毛緞一疋眞紅領綃緞帖裏眞紅貢緞帖裡眞紅領綃道袍眞紅領綃緞帖裏眞紅龍紋緞帖裏眞紅貢緞帖裏靑紅四綃道袍靑紅領綃道袍眞紅四綃道袍眞紅漢寶緞一疋眞紅四綃道袍眞紅斑綃道袍
정조 24년 · 강
王大妃殿惠慶宮中宮殿嘉順宮進御三錢重人蔘粟米飮一貼令煎入
정조 24년 · 목
藥院口傳達言靈床今已奉移下亦宮吉時將屆伏惟孝心哀慕益復罔極累日攀擗之餘傷損必多湯元糜粥一器奉進加意勉進而奉勸于王大妃殿惠慶宮中宮殿嘉順宮千萬伏望
정조 24년 · 목
藥院口傳達言連日攀號之餘粥飮必無所進伏不勝焦迫之至菉豆粥一器玆爲奉進勉强以進而奉勸于王大妃殿惠慶宮中宮殿嘉順宮千萬伏望
정조 24년 · 강
惠慶宮進服人蔘粟米飮一貼令煎入
정조 24년 · 목
以承傳色口傳下令曰惠慶宮進服人蔘粟米飮一貼煎入
정조 24년 · 목
因庭請達辭批以忍於今日更聞此言乎只增罔極之心
정조 24년 · 강
王大妃殿命垂簾節目磨鍊以入
정조 24년 · 목
因庭請伏閤啓辭王大妃殿批以卿等仰體大行王愼終追遠之盛德殯殿典禮朝廷事務當孜孜擧行此時以此事專心力請實爲慨然因庭請伏閤再啓王大妃殿批以日月如流大行王大斂已過成服隔日痛哭痛哭天地茫茫此時此言豈人理之所堪聞而沖子睿質夙成哀慕號擗之中以卿等之言泣勸于予專廢粥飮不離左右到此區區所執有不得守勉循卿等之言卿等磨鍊節目以入而予垂簾沖子侍坐
정조 24년 · 강
院議伏閤啓辭賜批院相沈煥之都承旨尹行恁左承旨李書九右承旨李益運左副承旨金祖淳右副承旨韓用鐸同副承旨金羲淳
정조 24년 · 목
因院議伏閤啓辭王大妃殿批以已諭於庭請啓批矣
정조 24년 · 목
聯箚略曰嗚呼昨日卽移奉殯殿之日也臣等號泣陪從怳若耿光之復覩仰惟哀慕遑遑益復罔極顧何忍瀆擾於此時增慽於睿思而一直煩籲不暇緩聲者誠以宗社有綴旒之勢民生無維係之所當如周王之宅恤服冕宣仁之聽政垂簾文母文孫竝臨臣僚共成治理然後庶可使綴旒之危復回泰盤之固靡係之憂再致奠安之喜而一日二日天聽兪邈則臣等之煩聒烏可已乎嗚呼大行大王傳大寶于邸下遺以艱大望其繼述在邸下纘承之道其可不早定大位迓續景命以大行朝之心爲心乎邸下若念及於此則不待臣言之畢而當有所感悟矣伏願邸下念之哉批以忍於今日聞此言乎益復罔極
정조 24년 · 강
雨司達辭賜批大司諫李殷模執義張至冕司諫徐有沂掌令李德鉉權漢緯持平安廷善洪時濟獻納吳翰源正言李東宇朴宗京
정조 24년 · 목
因兩司達辭批以已諭於玉堂
정조 24년 · 강
庭請伏閤達辭賜批勉循
정조 24년 · 목
因庭請伏閤達辭批以痛冤罔極之中屢承慰勉之慈敎且奉垂簾之命謹當勉循矣
정조 24년 · 목
聯箚略曰臣等鎭日齊籲於哀號罔極之中不得請則不得止者是豈或可已而不已者耶嗚呼所貴乎聖人者以其達孝也達孝云者異乎人之所謂孝任情過毁非達孝也與易寧戚亦非達孝也達孝者孝之大者也夫子稱武王爲達孝者稱其能踐位行禮善繼而又善述也臣等所以蘄祝我邸下者豈或在武王之下我邸下之所以自期待於罔不在初之時者亦豈不以武王爲準乎此則我大行大王固已貽燕之也今若少抑至痛勉循群請以光承列聖朝重熙累洽之休誕基億萬年悠久鞏固之業則此所謂孝之大者而夫子所稱達孝不獨專美於周武王也嗚呼時日不淹玄宮奄閟大小臣工攀號痛隕國勢之孤危人心之波蕩非復數日前貌摝殆可謂晷刻不可緩而國朝應行之禮尙此曠日則慈聖垂簾之請其可回天乎邸下於此曷不念哉曷不念哉悲遑之極言不敢文伏願亟許庭籲亟回慈心以幸國事以答衆望焉批以已諭庭請
정조 24년 · 강
院議伏閤達辭賜批
정조 24년 · 목
因院議伏閤達辭批以已諭庭請
정조 24년 · 강
三司伏閤達辭賜批
정조 24년 · 목
因三司伏閤達辭批以已諭庭請
정조 24년 · 강
禮曹以社稷宗廟永寧殿景慕宮告文擧行達
정조 24년 · 목
該曹達言取考丙申年謄錄則儲君嗣位之意涓吉告于社稷宗廟永寧殿矣今亦依前例將於今七月初五日告文而景慕宮一體擧行
정조 24년 · 강
以李燨差魂殿參奉
정조 24년 · 목
王大妃殿以諺書下敎曰大院君奉祀孫無得爲武職事卽肅廟朝聖敎李燨武科後不除官職到今武科與否非所可論且李燨嘗所近侍魂殿參奉差下
정조 24년 · 강
殯殿都監以梓宮銀釘間一日加漆達
정조 24년 · 목
殯殿都監達言梓宮銀釘加漆今月初四日爲始間一日依例爲之而時刻則令該曹推擇
정조 24년 · 강
壯勇營以歡慶殿差備各門宿衛軍校自今日入直達
정조 24년 · 목
壯勇營達言歡慶殿差備各門宿衛之節因山前自本營當爲別般磨鍊矣知彀官二員率軍八名入直於賓陽門敎鍊官一員壯勇衛三人率軍十名入直於光政門敎鍊官一員壯勇衛三人率軍十名入直於文政門而竝自今日入直
정조 24년 · 강
令別工作官員李後秀汰拿分揀
정조 24년 · 목
殯殿都監達言別工作官員不卽待令以致莫重擧行之稽滯揆以事體萬萬駭然當該別工作官員李後秀爲先汰去請令該府拿問處之令曰分揀
정조 24년 · 강
禮曹以梓宮銀釘及漆布加漆日時達
정조 24년 · 목
該曹達言因殯殿都監達辭梓宮銀釘上加漆漆布上加漆自今月初四日間一日爲之時刻令該曹推擇事達下矣各項日吉時令日官推擇俱日時書入請依此擧行從之○銀釘上加漆今七月初四日未時初六日巳時初八日午時初十日巳時十二日巳時十四日午時十六日巳時十八日巳時二十日午時二十二日巳時漆布上加漆同月二十四日巳時二十六日午時二十八日巳時三十日巳時來八月初二日午時初四日巳時初六日巳時初八日午時初十日巳時十二日巳時
정조 24년 · 강
命嗣位受賀時禁軍除標信來待
정조 24년 · 목
兵曹達言今日嗣位受賀時禁軍等出入番全數各其將及別將率領分左右侍衛事節目達下而禁軍等今方結陣于敦化門外矣預爲來待然後可無窘急之弊除標信來待之意請分付別將使之探知時刻擧行而入來時開陣通路事分付訓鍊都監令曰依
정조 24년 · 목
壯勇營達言今此王世子親臨仁政門嗣位時臣大顯當爲攔後進參矣通化門內留駐以兼中軍申應周待標信代領
정조 24년 · 목
釋衰服具冕服詣殯殿受大寶宗親文武百官行禮於明政殿庭
정조 24년 · 강
幼學尹守九姜必齊付軍職
정조 24년 · 목
殯殿都監啓言幼學尹守九請令該曹口傳付軍職冠帶常仕允之○魂殿都監啓言幼學姜必齊請令該曹口傳付軍職冠帶常仕允之
정조 24년 · 강
魂殿參奉鄭基應改差
정조 24년 · 강
前守陵官自辟參奉忠義竝勿施
정조 24년 · 목
吏曹啓言山陵參奉及忠義例爲守陵官自辟之窠而同敦寧李彦植守陵官代差之後前守陵官安春君烿自辟之望有難仍置請竝勿施允之
정조 24년 · 강
長生殿都提調以外梓宮始役及合木吉日啓
정조 24년 · 목
長生殿郞廳以都提調意啓言外梓宮始役吉日時及合木吉日令日官推擇則始役今七月初八日卯時合木同月十七日卯時爲吉云以此日擧行
정조 24년 · 강
殯殿都監以應行事目達
정조 24년 · 목
事目一堂上郞廳依前例除本司仕上直凡公會勿參差祭安徐一都監處所壯勇營排設一郞廳六員內右通禮趙得永都廳稱號戶曹正郞鄭持容禮曹正郞權行彦兵曹正郞宋知濂副司果尹應鉉敦寧主簿金基允依例分房使之擧行一應役工匠及該用雜物令各該司推捉進排一錄事一人將校三人書吏十九人書寫二人庫直四名旗手六名使令十九名依例使用一成服後都監堂上郞廳各一員輪回直宿檢擧諸事一朝夕奠床看品時堂上郞廳各一員及奠物監造官幷進參而朔望奠別奠看品時都監堂上郞廳及禮曹堂上該司提調竝皆進參一朝夕奠別奠造果時該司官員領率熟手直宿監造而應用雜物令該司官員躬親進排一都監堂上郞廳雖或除授臺諫仍察其任勿許遞改
정조 24년 · 강
行藥院入診于熙政堂仍行次對提調徐邁修右承旨李得濟
정조 24년 · 목
請診也○領議政沈煥之曰右相則今日日次問安又有賓對之命而病勢難強故不得入來云矣○予命醫官入診置之仍命藥房先退○煥之曰民事多有稟處者筵退之後當以草記仰奏矣予曰依此爲之大王大妃殿下敎曰醫官公除後卽欲處分而姑且商量大抵當初酌處豈謂渠無罪而然也渠之罪狀終難容貸若非渠之自薦則何以知某方之有無且非渠之擔當則豈至於進用之境乎卽此一罪已是渠之斷案非不欲拿鞫正法而此時不忍聞此等說且渠之罪狀不須更問而公論輿憤終不可禁止今日因卿之奏而當處分矣煥之曰慈敎如此嚴截與情莫不感泣洞快矣上護軍李秉鼎曰臣自藥院遞出時鏔以有方藥爲言故臣問之曰汝敢與聞於莫重議藥之地乎云爾則渠敢以死質言渠之妖惡臣於其時已知之今日處分誠快人心矣仍曰本府擧行方時急臣當先退矣予可之大王大妃殿下敎曰各道放未放秩中或有當入於放秩而不入者須卽詳錄以奏也煥之曰當退與廟堂相議爲之矣大王大妃殿下敎曰李後秀處分之敎臺臣果爲詳聽乎如是下敎者數次執義閔師宣言於承旨崔獻重曰今日臺諫無入來者承旨以此意警咳也大王大妃殿下敎曰當此時臺諫不爲詣臺云各別嚴飭後勿如是又下敎曰近日垂簾筵中酬酢連爲書出乎煥之曰然矣大王大妃殿下敎曰近日籌坐年老大臣必難逐日進去自今以後或間一二日爲之而日出後會坐亦無妨矣煥之曰籌坐之例待開門修呈進不進單于故諸堂早來之際亦不無各司弊端謹依慈敎此後則間一二日開坐而日出後來會矣
정조 24년 · 강
命差倭所給禮單人蔘分定於北道
정조 24년 · 목
領議政沈煥之啓言卽接戶曹所報則弔慰進賀兩差倭當出來而所給禮單人蔘二十四斤質取於江界矣該府使以蔘政之極艱防報云今自廟堂更飭而江界事勢似不得專辨在前別貿人蔘或有分定於北道之例今亦限八斤貿送之意分付關北道臣價本則以兩道所在該曹所管錢布請劃給從之
정조 24년 · 강
遞平安兵使李儒敬北兵使李潤謙
정조 24년 · 목
領議政沈煥之啓言平安兵使李儒敬北兵使李潤謙瓜滿後仍任而聞其病情難管重任云請竝許遞從之敎以今日議薦不多日內辭朝
정조 24년 · 강
命兵曹判書金祖淳吏曹參判尹行恁備局有司堂上差下戶曹判書李在學嶺南勾管金祖淳京畿勾管尹行恁貢巿堂上差下
정조 24년 · 목
領議政沈煥之啓請也
정조 24년 · 강
領議政沈煥之請醫官施律賜批
정조 24년 · 목
煥之啓言向日臺臣請討醫官之啓大王大妃殿以公除後當處分爲敎矣渠輩之負犯罔赦擧國之冤憤愈激伏乞仰稟慈殿卽賜夬斷以伸王法以洩輿憤焉批以慈殿當有下敎矣
정조 24년 · 강
大王大妃殿命罪人沈鏔所囚地正法
정조 24년 · 목
大王大妃殿敎曰醫官事當初酌處非謂無罪自有深量者存大體渠不發說某方之有無何以知之又非渠擔當則亦豈至於進用之境乎渠以方外蟣蝨之賤何敢議論於莫重議藥而容喙乎公法不可屈輿憤不可遏嚴囚罪人沈鏔所囚地方仍爲正法
정조 24년 · 강
命罪人沈鏔發遣府都事捧結案
정조 24년 · 목
判義禁李秉鼎啓言定平府嚴囚罪人沈鏔正法事命下矣請發遣府都事與地方官眼同捧結案正法從之
정조 24년 · 강
判義禁李秉鼎請命吉諸子散配
정조 24년 · 목
秉鼎啓言物故罪人命吉罪狀有浮逆鏔而鬼誅先加王章未伸輿憤愈鬱也命吉諸子之爲先散配恐不可已故敢達矣
정조 24년 · 강
大王大妃殿命罪人命吉諸子散配
정조 24년 · 목
領議政沈煥之啓言物故罪人無得收孥有英宗朝受敎執法之臣雖不敢輕議至於諸子散配旣多已例且如命吉罪狀王章未施則諸子散配焉可已乎大王大妃殿敎曰收孥之典則旣有受敎不可議到而諸子則散配可也
정조 24년 · 강
宗廟墻垣及宮墻頹圮處命擇日改築
정조 24년 · 목
戶曹判書李在學啓請也
정조 24년 · 강
改差都監中軍吳載徽以吳毅常代之
정조 24년 · 목
載徽有身病訓鍊大將徐有大啓請改差也
정조 24년 · 강
命赤裳山城璿源閣修改
정조 24년 · 목
大護軍韓用龜啓言伏見全羅監司金達淳狀本則茂朱亦裳山城璿源閣年久杇傷其所修改令該廳稟處矣請遣郞廳與地方官眼同修改從之
정조 24년 · 강
命宣傳官李玉鉉陞六
정조 24년 · 목
兵曹判書金祖淳啓言今番都政當於望間爲之而宣傳官李玉鉉仕日不足爲五六日似當依例陞六矣從之
정조 24년 · 강
命咸鏡監營防布加數取來
정조 24년 · 목
吏曹判書尹行恁啓言壯勇營素無布貯每年取用於咸鏡監營防布仍爲定式矣今年則用下倍前元定式外四十同加數取來請以爲添補之地從之
정조 24년 · 강
執義閔師宣掌令李泰賢請申耆島配賜批
정조 24년 · 강
執義閔師宣掌令李泰賢請命吉諸子島配賜批
정조 24년 · 목
師宣泰賢等啓言命吉旣已徑斃而未施孥戮之典則其諸子散配宜其從重請絶島遠配批以旣已處分矣
정조 24년 · 강
執義閔師宣掌令李泰賢聯陳所懷賜批
정조 24년 · 목
師宣泰賢等啓言今日是嗣服初元垂簾聽政後再行之次對而臣等初登筵席豈不欲仰陳一得之見乎懷保小民是召詰諴小民之意諴小民是祈天永命之本而祈天永命之本又在於疾敬德敬之一字是成始成終其效至於篤工而天下平伏願以敬之一字符深留聖意焉批以當留念矣又啓言疾敬德三字是祈天永命之本而若其措諸施爲則擧直錯枉又是要道也擧措之直與不直民心之服與不服係焉可不愼哉人主爵賞不可遍加於天下賞一人而天下勸罰一人而天下懼爵賞之不可不愼有如是矣顧今大政當前伏願申飭兩銓益懋擇人之方焉批以所陳好矣大王大妃殿下敎曰此臺臣所陳誠甚好矣須令兩銓曹各別留意其中賞一人而天下勸罰一人而天下懼一叚語最爲切當矣
정조 24년 · 강
大王大妃殿命別工作李後秀汰拿
정조 24년 · 목
大王大妃殿敎曰別工作李後秀爲先汰去拿問嚴處當初臺啓措語敢及於莫重不敢言之禮節萬萬驚駭後秀則已處分臺啓卽停
정조 24년 · 강
校理金熙周陳勉賜批
정조 24년 · 목
熙周啓言天下事爲未有無自期而成者顔子曰舜何人也予何人也有爲者亦若是孟子曰迺所願則學孔子顔孟之所以爲顔孟蓋由於自期之在於大舜孔子也我殿下睿質天成聖學夙就其期望者豈在於堯舜孔子之下哉立志堅固用工篤至則不患不及於古聖人之域矣深留聖意焉批以所陳好矣又啓言人君所法者無過於周公無逸一書逸者安逸之謂也安逸則歸於怠忽而流於放肆可不戒哉伏願殿下必以無逸書置之座右以爲朝夕觀省之資又以是董率群工無敢安逸則其有補於聖工與治化也大矣批以當留念矣
정조 24년 · 목
領議政沈煥之啓言召對所御冊子曾以孟子第七卷仰請蒙允矣召對從近開筵引接儒臣請以收日月就將之效從之
정조 24년 · 목
承旨崔獻重啓言筵體至嚴而執義閔師宣就座之後語涉不審請推考從之
정조 24년 · 강
執義閔師宣掌令李泰賢等避嬚乞遞竝賜批
정조 24년 · 목
師宣啓言臣登筵席生疏蒙昩至被承宣請推之擧以此情踪何可仍冒於臺次乎請遞斥臣職泰賢啓言臣於再昨日公退後泄痢暴發之中飭敎截嚴他不暇顧章皇趨詣之際未免遲延致有承宣請推以此情踪何敢晏然於臺次乎請命遞臣職竝批以勿辭亦勿退待
정조 24년 · 강
大王大妃殿命還穀變通廟堂相議
정조 24년 · 목
大王大妃殿敎曰外邑民弊中還穀最當軫念大抵還穀名色無數吏胥奸弊由此而生受還之民亦難領會不可無變通廟堂從長相議以備局句管或戶曹穀爲名耗穀取用時勿爲偏取於一處舊還分排時一體均排賤糴貴糶略倣常平之古法焉
정조 24년 · 강
王大妃殿命問安不敢先受
정조 24년 · 목
王大妃殿口敎曰雖出於表揚慈宮謙讓之德非但先朝已行之例在予道理其可先於慈宮而受問安乎今已以此意仰稟于慈殿今日則不知而旣受問安此後則不敢先受此意藥院政院知悉
정조 24년 · 강
以尹得逵爲平安兵使李光益爲北兵使竝備薦也有政吏曹參判尹行恁兵曹判書金祖淳進
정조 24년 · 목
以閔命爀爲副校理李儒慶爲右尹金祖淳爲知義禁尹行恁尹光普李儒慶爲副總管徐英輔爲京畿水使
정조 24년 · 강
魂殿都監以魂殿各處所稟定啓
정조 24년 · 목
該都監啓言魂殿以宣政殿爲之事命下矣殿內諸處修改塗褙鋪陳等節一體行而移安廳御齋室內哭臨廳安香廳祭器庫及殿官直所獻官房以各項處所稟定然後可以修改何以爲之敎以內處所依此下諺錄擧行移安廳以下各處所總護使上來後看審從便以定
정조 24년 · 강
命關西民庫申明舊典
정조 24년 · 목
備邊司啓言卽見大護軍韓用龜所啓則以爲關西民庫擧皆枵然巡營磨勘雖依定例本邑用下殆無限節今若屬之本官作爲私庫使之專管而交遞之際一依倉穀反庫之例按簿考閱如有加下該倅狀聞重勘仍卽徵捧於該監色則庶爲捄弊爲辭矣關西民庫之錢穀若非國穀公貨則皆是出於民者名以守令愛惜民國之經費不如一已之俸廩必待其專屬本邑而後方撙節則其人不可責以字收之任民庫之請今姑置之嚴飭道臣申明舊典若有如前濫費加斂之弊請使之隨現登聞照法勘斷允之
정조 24년 · 강
命金山前郡守元晦鎭嚴勘置之
정조 24년 · 목
備邊司啓言頃因獻納吳翰源所懷金山郡官用柴木結納外又爲戶斂之該守令査實嚴勘事自禁府行會矣卽伏見慶尙監司申耆狀啓則金山郡古例官用藁炭價出田結故柴炭之名至今猶存而實則柴不出於結年前結斂釐正時不爲擧論云其時守令以元晦鎭現告而實狀旣如此別無可罪請姑置之允之
정조 24년 · 강
備邊司以全羅兵營烽軍及方物造製事覆啓
정조 24년 · 목
備局啓言頃因全羅前兵使徐英輔所啓兵營所管守仁烽軍以營下遊民塡代事及方物進上自巡營造製封進事關問後稟處之意行會矣卽見全羅監司金達淳所報則以爲烽軍事康津所在者皆已頉給三邑散居者今方代定而方物進上事雖以湖西嶺南言之監營所封皆自兵水營封進有不可遽爾變例云矣其在重事體之道不如依前擧行請以此分付允之
정조 24년 · 강
平安監司李泰永上疏乞解藩任賜例批
정조 24년 · 강
獻納林漢浩陳疏乞遞仍請災實均施賜批
정조 24년 · 목
疏略曰在今一初政令之宜先者無過於今秋災實之均施而朝廷之所劃下者不得不從優營邑之所分俵者不可不精實使彼緣畝之民無一冤徵則惠澤方可均及人情自當洽然宜令籌司預爲商度遍飭營邑俾得實惠下究焉目今最先務卽財用是已經費之不裕儲留之垂罄卽度支之所憂者而今若以財用之不優有所低仰於災實之政則亦豈非求益反損之歸耶批以所陳當留意災實事令廟堂嚴飭爾其勿辭察職
정조 24년 · 목
義禁府啓言前假監役李後秀原情泛稱遲晩請刑推得情敎以除刑推議處
정조 24년 · 강
大王大妃殿命殿宮問安依日前下敎擧行
정조 24년 · 목
大王大妃殿敎曰名位重故大殿居王大妃之上自英廟朝已有前例之事而王大妃殿雖以謙德有所敎而事體則必不然者先朝時王大妃殿以中宮殿爲先朝手下故所以上慈宮也此時則依名位爲之事面正而亦以彰平日惠慶宮明達識見與謙德也王大妃殿先於惠慶宮受問安爲不安而有此固辭如此之意使中外知之固好故諺敎則雖使頒下而非更改之事依日前下敎擧行
정조 24년 · 강
遞承旨李鼎揆沈象奎以閔台爀金宗善代之
정조 24년 · 목
敎曰在外承旨竝許遞前望單子入之
정조 24년 · 강
遞吏曹參判尹行恁
정조 24년 · 목
敎曰職務相妨吏曹參判尹行恁本職許遞
정조 24년 · 강
有政吏曹判書金載瓚進
정조 24년 · 목
以洪樂游爲吏曹參議曺允遂爲副修撰兪漢謨爲工曹參判韓樂裕爲假監役○敎曰三司中在外人許遞今日政差出再政以宋銓爲大司諫李萬榮爲司諫李德鉉爲掌令趙恒鎭爲正言李垿爲副校理金熙華爲修撰
정조 24년 · 목
政院以行恁不爲肅謝請推敎以許遞
정조 24년 · 강
命請諡行狀更爲正書齎送于使行
정조 24년 · 목
承文院啓言因告訃請諡請承襲使狀啓行狀中字行相左處及改付標等事更爲正書下送而令該曹齎去官差出請使之齎送于使行所到處允之
정조 24년 · 강
大司憲李城輔以草莽臣從縣道上疏辭職賜批
정조 24년 · 목
疏略曰招徠寵章愈益鄭重而賤疾危篤若將垂盡少加治療幸免僵仆則卽當��蹶奔趨不敢更犯違傲之科伏乞亟遞臣職而緣臣螻議之微以致王人相續驛路騷然倘蒙賜批則出付營邸以安私分焉批以日望簉朝巽章又至心甚悵然勿辭卽起上來仍敎曰儒賢旣有言此批答令地方官傳諭
정조 24년 · 강
前掌令洪彦燮上疏辭輓章製述之命賜批
정조 24년 · 목
疏略曰臣空空一蔭吏耳猥蒙我大行大王不世之恩扷之冗散畀諸臺閣而未敢以死罪姓名輒塵香案之下委命草莽積罪邱山居然十三年之久豈料冥頑不死忍當天崩之變遽叨此輓章製述之命也顧臣悲苦擧行無路冒入文字靳望恩造焉批以爾其勿辭製進
정조 24년 · 강
大司諫洪樂游疏陳母病乞遞仍陳勉兼請鏔賊孥籍賜批
정조 24년 · 목
疏略曰我殿下承祖宗艱大之業御一日萬機之重繼序不忘敉寧圖功之方專在率由成憲兢業無怠丕遵貽燕之謨以法我大行大王勤政之治焉噫嘻痛矣凶如鏔賊豈可只誅其身而止哉孥籍之典在所不已乞降處分焉仍念臣老母素抱貞疾証形危㜸臣無離側之勢乞垂矜諒亟鐫臣職焉批以所陳好矣當留意末端事勿煩爾其勿辭救護
정조 24년 · 강
判下金吾各道放未放覆啓
정조 24년 · 목
義禁府啓月忠淸道放秩稷山尹夔欽海美鄭觀采靑山李石求等叚旣因先朝特敎則道臣之直置放秩難免不審之失當該道臣重推尹夔欽等竝置仍秩他餘罪人請令刑曹稟處又啓目京畿定配罪人南陽安廷鐸旣因先朝特敎則不敢輕議宥釋置之他與罪人請令刑曹稟處又啓目咸鏡道定配罪人未放秩竝依啓施行他餘罪人請令刑曹稟處又啓目慶尙道定配罪人彦陽金履載叚先朝處分何等截嚴而遽置稟秩極爲駭然該道臣已有處分而金履載置之仍秩他餘罪人請令刑曹稟處又啓目全羅道定配罪人靈光韓與裕旣因先朝特敎不敢輕議宥釋置之仍秩他餘罪人請令刑曹稟處竝允之
정조 24년 · 강
王大妃殿命問安不得賜批
정조 24년 · 목
因藥房問安啓辭王大妃殿口敎曰旣有慈敎故問安雖不得不受之而松心惶蹙不得賜批以受之樣知之
정조 24년 · 강
大王大妃殿命康命吉諸子散配分揀
정조 24년 · 목
大王大妃殿敎曰再昨日康命吉臺啓之依允爲伸公議副輿情而旣不用追律則當有參酌之道命吉諸子散配特爲分揀
정조 24년 · 강
遞知義禁金祖淳
정조 24년 · 강
因祖淳牌招啓辭敎以許遞
정조 24년 · 강
召見總護使李時秀于誠正閣
정조 24년 · 목
山陵斬草破土奉審後入來也○予曰卿好爲往還乎時秀曰伏蒙下念無撓往來矣臣於今番下往看審則伐木補土之役才已就緖而揆以凡眼封標之地極爲純吉下情悲幸矣予曰土色何如耶時秀曰始爲破土而封標處姑不敢破開而其傍近土深至數尺破見則果甚好矣予曰都監之役果無民弊乎時秀曰在京擧行之都監則下屬許多雖連爲申飭而不能無弊至於山陵都監皆是雇軍而使役故果無一毫貽弊之事矣予曰右相愼節卿其聞知乎時秀曰臣入城後姑未伻問而因往來醫官聞之則咽喉之症比昨差減云矣予曰卿其早退休息而土色卽爲封進也
정조 24년 · 강
影幀移奉後奉安閣衛將二人命仍令守直
정조 24년 · 목
總護使李時秀啓言影幀移奉後以奉安閣衛將二人仍令守直守僕軍士以外整理所下屬權差請使之擧行從之
정조 24년 · 강
命園官移入禦牧軒齋室行閣移建使園官擧行
정조 24년 · 목
總護使李時秀啓言園所齋室今將撤移園官當移入禦牧軒矣旣是影幀奉安之舊所而各陵御齋室陵官因下敎例皆入處今亦依此例請許入又啓言園所齋室旣移入於禦牧軒則齋室前十餘問行閣不可不以舊材瓦移建而工役不甚大叚分付該曹工匠物力酌量下送請使園官兼監役擧行竝允之
정조 24년 · 강
命舟橋堂上總制判官從便往來
정조 24년 · 목
總護使李時秀啓言舟橋排設當趁外梓宮陪進之前而舟橋堂上金文淳方在山陵都監請使之從使往來看檢又啓言華城總制及判官係是地方官陵役自多看檢之事此後總制判官請從便往來董飭竝允之
정조 24년 · 강
左議政李時秀請收命吉諸子分揀之命賜批
정조 24년 · 목
時秀啓言物故罪人命吉諸子散配之命庶可少洩臣民之憤卽伏聞慈敎又下乃以分揀爲敎似此輕典亦復乍允旋寢則輿情冤憤將何以慰解乎伏乞仰稟慈殿分揀之敎亟命收還焉批以慈殿處分至當不必更達矣
정조 24년 · 강
院議啓請亟收命吉諸子分揀之命賜批承旨閔台爀林蓍喆鄭尙愚崔獻重金宗善
정조 24년 · 목
議啓以爲卽伏承逆醫命吉諸子散配分揀之命臣等不勝抑鬱之至伏願仰稟慈殿特許反汗批以慈殿處分之下更何煩乎
정조 24년 · 강
諫院聯啓請命吉諸子分揀之命特許反汗賜批大司諫宋銓獻納林漢浩正言趙恒鎭
정조 24년 · 목
聯啓以爲臣等伏見大王大妃殿傳敎下者有命吉諸子散配分揀之命不勝憂慨之至伏願仰稟慈殿特許反汗批以勿煩
정조 24년 · 강
玉堂聯箚請寢命吉諸子分揀之命賜批校理趙得永金熙周副校理閔命爀修撰閔耆顯副修撰沈象奎
정조 24년 · 목
箚略曰卽伏見大王大妃殿傳敎有命吉諸子散配分揀之命臣等不勝憂慨之至伏願仰稟東朝依日昨處分命吉諸子亟施竄配之典批以勿煩
정조 24년 · 강
憲府聯箚請命賊諸子亟施發配賜批執義閔師宣掌令李泰賢持平李重蓮
정조 24년 · 목
箚略曰卽伏見慈敎下者有命吉諸子分揀之命臣等不勝痛冤之至伏乞仰稟慈聖依前下敎命賊諸子亟施發配之典批以勿煩
정조 24년 · 강
遞大司諫宋銓執義閔師宣掌令李泰賢持平李重蓮獻納林漢浩正言趙恒鎭
정조 24년 · 목
敎曰慈敎之下連日不爲詣臺兩司諸臺一竝遞差政官待開門牌招開政差出
정조 24년 · 강
魂殿都監以梓宮全體加漆五度吉日啓
정조 24년 · 목
梓宮全體加漆初度今八月十六日午時再度同月十九日午時三度同月二十二日巳時四度同月二十五日午時五度同月二十八日巳時
정조 24년 · 강
大王大妃殿下敎于藥院
정조 24년 · 목
大王大妃殿口敎曰昨日問安王大妃殿雖不得已受之而批答則不賜云不爲賜答萬萬不當之意已言之矣
정조 24년 · 강
遣承旨詣明陵奉審局內諸陵一體奉審
정조 24년 · 강
大王大妃殿命召對從近爲之玉堂有闕開政差出
정조 24년 · 목
大王大妃殿口敎曰召對當從近爲之而玉堂無人甚可悶也侍從堂下罷散人敍用玉堂有闕之代開政差出
정조 24년 · 강
同副承旨金宗善陳疏自引仍徑出賜批
정조 24년 · 목
疏略曰卽伏見金吾諸堂到院疏本則以臣昨夕聯疏之退却詆斥備至而第大臣三司疏箚外齋日之毋得留院自是古規則該堂疏中無論三司軍銜疏皆留院已例班班云者未知何據臣旣以昧例見斥則其何晏然在職乎批以爾無所失勿辭察職
정조 24년 · 목
以申獻朝爲大司諫高宅謙爲執義崔履亨爲掌令金秀臣李安默爲持平金孝秀爲獻納李東冕爲正言金銑爲副應敎申大顯爲同義禁
정조 24년 · 강
魂殿都監以魂殿各處所稟定及各廳移接啓
정조 24년 · 목
該都監啓言臣等謹依書下進詣看審魂殿各處所而移安廳以宣政殿階上西行閣爲定祭器庫以階下西行閣爲定御齋室以宣政門內東行閣爲定而安香廳以下各處所承政院足以容接殿官直所獻官房以下入接於政院水剌間典祀廳中排設及飯監各色掌以下入接於堂后中官守僕別監房入接於宣傳官廳書房色等處而政院及堂后移接於司饔院司饔院移接於扈衛廳扈衛廳移接於尙瑞院員役房宣傳官廳同入於武兼廳書房色同入於排設房似爲便宜從之敎以各處所別單書入
정조 24년 · 강
發靷及返虞時正輦以丙申所用用之空輦轎子以春邸所御命用之
정조 24년 · 목
國葬都監啓言發靷及返虞時神帛輦空輦平轎子竝以平日所御仍用而或有傷損處預爲修補敎以正輦以丙申所用用之空輦及轎子以大行朝春邸所御者用之
정조 24년 · 강
戶曹以魂殿內差備各處所修理吉日啓
정조 24년 · 강
召見承旨鄭尙愚于誠正閣
정조 24년 · 강
遞執義高宅謙掌令李德鉉崔履亨持平金秀臣李安默
정조 24년 · 목
政院以大司憲李城輔等在外履亨等未肅拜啓稟敎以山林外竝許遞明日政差出
정조 24년 · 강
行左副承旨鄭尙愚陳疏自引賜批
정조 24년 · 목
疏略曰臣於再昨與同副承旨金宗善伴直矣金吾陳疏到院而旣是齋日故果與僚員據例還給使之過齋來呈矣昨夕臣奉審復命後見其疏本則以臣等不爲卽捧留院謂之昧例禁堂之如是論斥臣誠莫曉也臣相議退疏則何可獨自晏然乎批以卿其勿辭行公
정조 24년 · 강
望奠全漆告由朝奠命當親行
정조 24년 · 목
敎曰明日望奠再明日全漆告由朝奠當親行政院知悉
정조 24년 · 강
大王大妃殿命各殿宮方物進上一竝減下
정조 24년 · 목
大王大妃殿口敎曰頃有朔獻與京外方物進上依前之下敎而只朔獻依前各殿宮進上則減下前下下敎中京外進上依前之敎勿施更修別單草本還入又敎曰以京外方物進上事頃有所下敎者矣別單磨鍊後惠慶宮爲念經費非但不欲有加於前日至欲減之嘉順宮本意雖苦辭不欲受而難違主上孝養之誠雖不得不受不敢同於惠慶宮前日所受之進上又請減等兩宮謙德如是則事當勉循京外經費多矣各殿宮進上方物一竝減下或有停捧物種令攸司依此擧行嘉順宮供上當新出而爲省經費前在供上則出之矣
정조 24년 · 강
大王大妃殿命各殿宮炭燒木別單依前嘉順宮炭燒木其人十三名爲之
정조 24년 · 강
大王大妃殿命明日望奠攝行
정조 24년 · 목
大王大妃殿敎曰明日望奠再明日全漆告由親行云而近日日氣朝晝異候連爲侵晨勞動在節宣之道甚未安明日望奠以攝行磨鍊
정조 24년 · 강
遞左參贊金文淳右參贊李祖源
정조 24년 · 목
議政府啓言明日秋夕物膳監進及月食救蝕時本府西壁當備員而左參贊金文淳山陵進石參贊李祖源有身病請姑許遞令該曹差出允之
정조 24년 · 강
以李秉鼎爲左參贊韓用龜爲右參贊口傳也
정조 24년 · 강
遞專川郡守趙㞳
정조 24년 · 목
壯勇營啓言博川郡守趙㞳以本營自辟昨冬因勅行仍任矣瓜期已過請差代允之
정조 24년 · 강
命今日都政慈殿當垂簾吏兵批政官入侍開政遞同義禁申大顯承旨李得濟林蓍喆
정조 24년 · 목
政院以大顯不爲出肅啓稟敎以許遞敎曰左承旨右承旨許遞今日政差出
정조 24년 · 강
行藥院入診于熙政堂仍行都政召見平安兵使都提調徐龍輔提調徐邁修副提調金宗善吏曹判書金載瓚參議洪樂游兵曹判書金祖淳參議朴奎淳參知成鼎鎭平安兵使尹得逵
정조 24년 · 목
請診也○辭陛也○予命醫官診候置之○予曰聞卿有愼節今則如何龍輔曰伏蒙下念之澤今已差可矣得逵進奏職姓名予曰須下往善爲之也○大王大妃殿敎曰今年卽庚申舊甲保社元勳子孫亦爲收用又敎曰忠臣淸白吏子孫及西北松都人拔例收用事分付兩銓又敎曰民生休戚係於守令人才用捨係於初仕守令與初仕各別擇差事分付兩銓又敎曰入侍注書尙瑞院官員竝依例陞六載瓚啓言今春尙衣院賞典別單直長李永錫有待後都政更稟之命矣今當都政故敢達矣予曰出六○吏批以李榮運爲南原府使洪章輔爲沃川郡守李永憂爲永平縣令朴吉源爲執義權晙林漢浩爲掌令趙恒鎭金商雨爲持平李元八爲順興府使沈誠之爲陜川郡守徐謙淳爲和順縣監崔崑爲淸河縣監朴宗慶爲順安縣令黃仁紀爲任實縣監鄭持容爲泰仁縣監趙學春爲鎭安縣監宋欽天爲黃澗縣監南履翼爲靈光郡守閔修益爲參谷府使柳得參爲豐川府使李洺爲通津府使趙雲衢爲朔州府使李顯道爲咸從府使李儒秀爲祥原郡守徐翼淳爲樂安郡守金胄淵爲牙山縣監金衡柱爲礪山府使中大坤爲海美縣監李克豊爲咸平縣監尹心輝爲光陽縣監李泰賢爲殷栗縣監李德鉉爲狼川縣監李秉模爲歲幣兼謝恩使未下林蓍喆爲副使尹羽烈爲書狀官崔致侃爲博川郡守李仁行爲高山縣監朴魯榮爲軍威縣監金直行爲禮安縣監金守基爲坡州牧使宋益休爲鐵原府使鄭漢喆爲新昌縣監李彦五爲陰竹縣監秦泳爲木川縣監南公轍爲大司成尹行恁爲工曹參判趙��爲庇仁縣監李春英爲平海郡守尹東晩爲兼同義禁李集斗爲同敦寧李魯春爲江原監司南公轍爲同春秋李惟命爲元陵參奉李龜星爲厚陵參奉洪秀俊爲徽陵參奉趙煐爲泰陵參奉洪允厚爲宣陵參奉尹時東爲懿陵參奉徐善修爲永禧殿參奉金在源爲惠陵參奉朴和文爲章陵參奉曺允遇爲假監役趙榮錫尹光昌爲禮賓參奉尹善大爲典獄參奉成海默韓光徽爲假引儀李喆運爲定陵參奉惟命以下竝初仕也○兵批以李益運爲知事李健秀爲副總管尹範益爲忠州營將李謙會爲淸州營將柳和源爲全州營將崔命健爲順天營將高雲瑞爲晉州營將範益以下新資也尹命烈爲北評事白泓鎭爲訓鍊正朴敦常趙濟弘蔡翼永李殷會李時晦爲宣傳官李元喆爲西道參單李光永白恒鎭權敏中黃協基爲武兼金相順柳英漢金致恒爲部將李運奎禹興雲爲守門將李得江爲宣傳官白宗澤爲部將李億金宗觀韓在懋爲守門將以李漢極爲同仁權管金樂九爲江口權管李得憂爲乾川權管金泰淳爲乫軒洞權管李再國爲大吉號里權管金敏爲甲巖權管敦常以下竝初仕也
정조 24년 · 강
魂殿都監以魂殿修改吉日今八月十五日巳時推擇啓
정조 24년 · 강
命景福宮入直衛將嚴思賢嚴棍
정조 24년 · 목
兵曹啓言景福宮入直衛將嚴思賢不待面看出直請嚴棍懲治允之
정조 24년 · 강
金吾聯疏請收命吉諸子分揀之命賜批判義禁李秉鼎知義禁兪漢謨尹長烈
정조 24년 · 목
聯疏略曰臣等伏見傳敎下者有命吉諸子散配分揀之命竊不勝相顧愕貽之至伏乞仰稟慈聖收還分揀之命臣等日昨聯疏之不許留院臣等謂之昧例承宣認以遵例更不欲與之較挈而事係執藝歷日泯默不職大矣批以勿煩
정조 24년 · 강
草莽臣宋煥箕從縣道上疏辭職賜批
정조 24년 · 목
疏略曰殿下新服厥命當新厥德而厥德之新亶在於克念典學旁招俊又顧何取於如臣愚魯癃醜以累新初之政乎臣之所叨貳相峻秩國子重任尤豈所敢安者哉乞收敦召之命焉批以此時卿何不來卽起造朝予日望之仍命遣史官傳諭
정조 24년 · 강
大司諫申獻朝陳疏辭職仍陳勉賜批
정조 24년 · 목
疏略曰方今先務莫要於勤聖學三字耳玉堂援例陳箚政府議進講冊增益啓發之效臣方指日以俟而但學問之工不專則不精不勤則不成伏願殿下圖所以精專之力焉薇垣除旨遞降而臣狗馬之疾挾感添苦承膺無望伏乞許臣鐫免批以所陳好矣勿辭察職
정조 24년 · 강
宗廟永寧殿永禧殿景慕宮秋奉審命待快晴更爲擇日擧行
정조 24년 · 강
行藥院入診于熙政堂仍召見領左相及守令邊將初仕人都提調徐龍輔提調徐邁修副提調金宗善領議政沈煥之左議政李時秀
정조 24년 · 목
請診也○予命醫官入診置之靈光郡守南履翼等以次奏職姓名訖承旨閔台爀曰守令仍令退出乎予曰勿令退出姑留就座事分付仍命邊將則令宣傳官問職姓名後其各退出事分付邊將或有轉眄仰瞻者予曰邊將何敢仰瞻乎承旨察飭大王大妃殿自簾內下諺敎台爀讀奏予曰令守令輩其聽悉大王大妃殿敎曰此傳敎卽予之傳敎承旨持此宣讀於守令就座處時秀曰今當嚴廬之中特召許多守令邊將一一引對親賜歷詢實出於仰述昔日俯恤民生之聖德至意而又伏見慈敎諄諄懇惻嚴截凡今登筵守令孰不竭誠對揚而若於居官莅民一毫違越於今日下敎自陷罪科則本罪外尤當加倍重繩請以此意更爲嚴飭
정조 24년 · 강
大王大妃殿諭登筵守令
정조 24년 · 목
大王大妃殿敎曰民生苦樂係於守令矣不用力於保民恤民而惟思潤屋肥已浚民膏血必欲裕如則此豈朝家差送守令之意也況今主上沖年女君深處爲國之心愛民恤民之意雖嘗仰覩於英廟朝曁先王朝者多而旣無識見當此罔極之時專恃者惟監司守令國家之鞏固若太平磐石深有恃焉毋違此意京畿黃海平安三道支勅不遠勿爲貽弊於百姓守令當之俾無民弊
정조 24년 · 강
命守令承諭後罪罷者加倍重繩
정조 24년 · 목
右議政徐龍輔啓言凡辭陛守令之登對承諭後以罪罷黜者本律之外仍又永不敍用乃是古例云況今十行慈敎尤非循例宣諭之比若或一毫泛忽於民邑事則是豈慈聖面飭之本意乎僚相加倍重繩之請甚得宜矣從之
정조 24년 · 강
重推承旨崔獻重拿處宣傳官李東善李身敬
정조 24년 · 목
右議政徐龍輔啓言入侍之際邊將擧措多有駭然而慢不察飭事甚未安請當該承旨重推宣傳官拿處從之
정조 24년 · 강
大王大妃殿命今日全漆告由攝行
정조 24년 · 목
大王大妃殿敎曰今日全漆告由欲爲親行而雨勢如此以攝行磨鍊
정조 24년 · 강
有政吏曹參議洪樂游進
정조 24년 · 목
口敎曰有承傳參奉首仕人作窠付司果其代以宗戚執事洪緖榮擬入○以金近淳爲執義金熙采爲司諫李敬參爲掌令沈鎜爲持平李重蓮爲正言洪緖榮爲穆陵參奉初仕也○以穆陵參奉望筒口敎曰與顯隆園參奉相換加設監役洪樂受洪樂宣出六付司果○穆陵參奉洪緖榮顯隆園參奉金箕鼎相換
정조 24년 · 강
差下國葬都監郞廳李永老魂殿都監郞廳尹光心
정조 24년 · 목
國葬都監啓言郞廳朴魯榮外任代前縣監李永老請差下魂殿都監啓言郞廳鄭恃容外任代戶曹正郞尹光心請差下竝允之
정조 24년 · 강
大王大妃殿命御史可合人令廟堂加抄卽爲入啓
정조 24년 · 목
備邊司御史加抄人別單趙得永李寅采具得魯
정조 24년 · 강
敦寧都正申大尹疏陳無敦寧乞遞批下該曹稟處分揀李東善李身敬拿處
정조 24년 · 목
因拿處傳旨敎以分揀
정조 24년 · 강
命忠淸水使罷職令該曹差出
정조 24년 · 목
備邊司啓言忠淸前監司金履永狀啓有草記回啓之命矣取見其狀本則本道水使李顯宅松政不嚴傳說狼藉兵船亭子船材木斫伐合爲二百六十株梭船採鰒船浦民斫給竝計一百二十株身爲閫帥冒法至此其罪狀今廟堂稟處餘材之明有去處者屬公至若亭子船旣無戎務之重而憑藉濫斫亦爲松政之弊自籌司句管限年改造劃定株數事亦令稟旨分付矣該水使李顯宅爲先罷職令該府拿勘餘材依道啓査實屬公亭子船令道臣句檢而無得取用於島松請定式施行允之敎以令該曹口傳差出
정조 24년 · 강
以李晢爲忠淸水使口傳也
정조 24년 · 목
義禁府啓言李後秀殯殿擧行全不致愼事事僨誤萬萬痛駭請以此照律允之
정조 24년 · 강
大王大妃殿命閣臣輪回出入勸學
정조 24년 · 목
大王大妃殿敎曰卽今先務莫過於主上之勸學經筵召對當次第爲之而自內勸讀着實然後薰陶成就尤有實効工判之久置禁直專爲勸學之聖意也雖更不下敎自可依前爲之而其外閣臣先王視如家人此人等何可不參於勸學提學金載瓚檢校直提學李晩秀原任直閣金祖淳尹行恁南公轍輪回出入勸學而勿拘格例依諭善僚屬例俾有實效
정조 24년 · 강
召見承旨金宗善及兵曹正郞李寅采于誠正閣
정조 24년 · 목
予曰閤外待令之兵曹郞廳入侍予親授封書一封仍命爾持此出往善爲以來
정조 24년 · 강
行召對于熙政堂承旨金宗善閣臣沈象全玉堂閔命爀閔耆顯假注書吳淵常記事官李存秀洪奭周
정조 24년 · 목
講孟子○予曰今日初行召對而翰林不爲入參以兼春秋書入座目者事甚駭然矣此後則翰林李存秀特敎前勿爲出送事分付各門如或陳疏而政院捧納則當該承旨當重推矣
정조 24년 · 강
以曺允大爲吏曹參判
정조 24년 · 목
敎曰吏曹參判前望單子入之
정조 24년 · 강
命吏曹參判曺允大敍用牌招開政
정조 24년 · 목
政院啓言吏曹參判曺允大方在罷散何以爲之敎以敍用又啓言敍用事命下矣請牌招開政允之
정조 24년 · 강
命未下直監司守令邊將皆令明日舜朝
정조 24년 · 목
敎曰同副承旨許遞
정조 24년 · 강
禁推吏曹參判曺允大參議洪樂裕遞承旨兪漢謨崔獻重
정조 24년 · 목
敎曰朝出政牌以至夜深終不入來此何道理乎當該政官竝下義禁府推考不飭之承宣遞差
정조 24년 · 강
拿處假注書吳淵常尋分揀
정조 24년 · 목
召對時兼春秋座目致錯也敎曰當該注書拿處又敎曰當該注書拿處分揀
정조 24년 · 강
給平海等邑頹戶恤典
정조 24년 · 목
江原監司南公轍以平海等邑民家頹壓馳啓敎以嚴飭邑宰別加顧恤斯速奠接
정조 24년 · 강
以尹光普金翰東沈象奎爲承旨尋遞翰東
정조 24년 · 목
敎曰承旨前望單子入之○政院以翰東在外啓請下諭敎以許遞仍命其代今日政差出
정조 24년 · 강
行召對于誠正閣仍召見下直監司守令承旨尹光普閣臣沈象奎玉堂金熙周閔耆顯假注書李允謙史官李存秀洪奭周
정조 24년 · 강
拿處豐川府使柳得恭樂安郡守徐翼淳任實縣監黃仁紀尋分揀
정조 24년 · 목
承旨鄭尙愚啓言豐川府使柳得恭七事奏對多有失措樂安郡守徐翼淳七事失次仰對任實縣監黃仁紀肅單日高後來呈請竝推考敎以竝拿處○因拿處傳旨敎以分揀
정조 24년 · 강
修撰閔耆顯陳勉賜批
정조 24년 · 목
耆顯啓言第伏念涵養性情保惜精神八字卽朱夫子至論而實爲人主治心養氣居敬應物之要伏願殿下常使本原之地勿爲事物所撓澹然虛明穆然嚴恭以爲涵養保惜之道則端本出治之要亦不外是矣至於成就聖學又在乎親近賢士講論義理矣招延山林之擧益盡誠禮期於羽儀明廷頻賜召接焉批以當留意矣
정조 24년 · 강
召見三大臣壯勇力使備局有司堂上于熙政堂領議政沈煥之左議政李時秀右議政徐龍輔工曹判書
정조 24년 · 강
朴準源兵曹判書金祖淳工曹參判尹行恁
정조 24년 · 목
大王大妃殿口敎曰三大臣壯勇使備局有司堂上金祖淳尹行恁今日召對後入侍○煥之曰昨今連行召對雖罔極中聖學必多資益下情感幸矣大王大妃殿敎曰御眞奉安于眞殿與華城行宮後祭享諸節大臣閣臣會議後入稟又敎曰今日使卿等入侍者專爲國事鞏固之地也目前雖若鞏固久則易致弛緩顧今急先之務莫過乎保護聖躬而秉執義理也協和朝象也保民恤民之策也是三者實係國家安危之大關卿等須盡體國之誠蚤夜匪懈念念不忘俾有終始之效則大行王陟降之靈想必感歎悅豫於冥冥中矣予雖寡昧一婦人亦豈不知卿等向國之至誠乎自古朝廷之上雖有多人擔當國事之任亦難人人而責之況今國勢孤弱之時其所倚毗者惟三大臣及數三卿宰而已大扺同做國事者情義之無間有若骨肉至親然後方可以聚會精神共濟時艱卿等須一心協力無或歧貳俾國事有弘濟之益朝象有保合之效也人之所見本自不同自非聖人固不能無參差長短之不齊交相勉勵舍短取長毋任一己之見專以至公做去是所望於卿等也至於大臣則總率百僚體貌自有別焉無論巨細凡百事務先爲取裁於大臣然後行之則朝廷事面亦可以不失上下之序矣工判地處與他人自別先朝則於戚里諸臣雖不嚮用而今時則有異主上幼沖國勢孤危保護勸導之責專係於一身不可以戚里自處爲避嫌之計隨事殫竭奠國勢於泰山磐石以爲億萬年太平之基豈不休哉兵判則將來之與國同休當如工判且況偏被大行朝眷愛之恩圖報之心必倍他人工參則先朝信任逈踰常格故向日倉皇之中特加陞擢亦豈不同心協力無負不世之恩造乎予之爲此言亶出於爲宗國斷斷苦誠血忱今此下敎之後登筵諸臣如或不思對揚則是非但負予乃負大行朝也卿等須各警惕益爲加勉也煥之曰今承慈敎敢不戮力殫心隨事盡瘁一以報大行大王不世之遇一以答我慈聖懇惻之諭乎死生榮辱直前不避是臣微忱也時秀曰慈敎縷縷臣雖無似敢不激感殫誠以爲一分對揚之道乎龍輔曰慈敎如是懇惻若不盡誠對揚則將以何顔歸拜我大行大王乎準源曰臣以無似忝在近密十餘年濡染薰炙於先大王義理之中者久矣頃者慈敎闡明先朝遺意臣不勝莊誦而尙今銘在肺肝思所以一心遵守矣今承慈敎臣曷敢以處地之有嫌不思所以殫誠竭心之道而今日朝象別無可憂者矣大王大妃殿敎曰卿之謹愼予所習知故於國事恐有避嫌之太過特爲面諭矣今聞所奏甚可幸也又敎曰兵判無所奏乎祖淳曰臣濫被先大王河海之恩至于今日矣臣雖固陋猶有一端秉彝之心雖非今日慈敎曷敢不殫竭心力一以守先大王治法政謨一以爲保護聖躬之道乎大王大妃殿敎曰卿與工判地處相似必須秉心至公以鞏國本以保聖躬措國家於磐泰之安專恃於卿等矣行恁曰伏奉慈敎衷情抑塞不知所達矣臣以無似厚被先大王以君兼師之恩頂踵毛髮莫非造育陶鑄中物也曾於甲寅冬夜對前席也故相臣金鍾秀疏適至先大王提誦其疏中尊聖德於三古明義理於千秋一句語擊節稱賞敎曰此人雖病處至於忠君愛國秉執義理之苦心則不愧于古人爾亦取以爲法也臣尙今銘在肺肝而慈敎又如是懇惻欽仰感歎之外更何所達乎煥之曰臣等愚忱惟願同心協力守先王之心法遵先王之政謨以事我殿下而朴準源與臣等平日聲聞不及而槪知其廉介矣至於近日益知其嚴於義理忠於國家今聞所奏益知其爲可恃之人矣尹行恁則自在先朝臣與之相議於國事臣亦恃其可用而其年姑未及於老鍊之境益復恢擴將進不已則凡於國事何所不做金祖淳則自其祖先世守義理忠節相繩爲國家所恃者厥惟舊矣且其地處姑與朴準源稍有異焉則朝廷言議尤無不可參涉之嫌此兩人司心司力同做國事豈不好哉人見之不同誠如慈敎而大體若同則小事雖或不合不害爲畢境歸一矣今臣等六人共登筵席若能交相飭勵一心圖報則豈使國勢至於孤危乎大王大妃殿敎曰前此筵敎及諺敎旣屢諭矣而今日三大臣及三臣之特召敷諭如是諄複者專爲其同寅保合以做國事也卿等於闡明對揚之方毋但以空言爲之必以持心堅固爲主隨事殫竭則何事不可成也心苟定矣志苟堅矣日夜不弛孶孶做去須使所爲之事與其言相副以圖終始之效也金祖淳之處地自別自當靡不用極而予之所恃尤有重焉義理也朝象也保民恤民之策也另須講究堅定做去而保民之專在於用人尤須審擇愼簡爲保國之方大臣體重每事必須先關俾不失次序若不體予苦心各自爲心以致朝象之不靖則是豈所望於卿等者乎煥之曰臣以此下敎銘鐫心肝豈敢有一毫他意以自陷於孤恩負國之科而諸臣之心亦豈與臣有異乎六人同心每事相議則可免僨誤矣金祖淳尹行恁人旣可用年又尙少定一規模執一心志則豈不爲宗社無疆之休哉時秀曰心不一則不可做國事心不固則亦不可做國事旣一且固然後乃可以仰體先朝遺意不負慈聖明諭今日登筵之臣孰敢不殫誠盡力以效對揚之道乎龍輔曰慈敎中心不精一堅固則不可以做國事者誠至當矣易曰二人同心其利斷金況於六人之同心乎若能交相勉勵只知有國而不知有身則我國家太平萬歲可復見於將來矣臣等屢奉慈敎每以保護聖躬爲敎顧今悠悠萬事孰有大於保護二字乎然保護之道有大小之別起居飮食溫涼寒煥之節固所不可忽者而又有大於此者輔導德性實爲保護中急務也今則慈聖之於殿下不但爲母儀之尊其所輔導身敎之方實兼父道可不愼哉凡係政令事爲之發於外者臣等當獻替可否而至於深宮燕閑之中雖微細之事隨處誘掖則聖德成就實基於此伏願留神焉大王大妃殿敎曰卿之所奏甚好矣自內保護輔導之節予當盡心而自外協贊扶持之道專在卿等矣又敎曰今聞卿等所奏之言可知其志之已定深庸嘉之予亦當加勉矣煥之曰今此縷縷慈敎莫非爲宗國奠安之策則外廷諸臣亦不可不宣布此意臣當退而相傳而不但臣等六人今此登筵承史亦皆年少新進亦豈不一體奉承乎大王大妃殿敎曰卿言果然矣
정조 24년 · 강
命關東關北陵寢奉審停止
정조 24년 · 목
領議政沈煥之啓言關東關北道臣雖爲行部至於陵寢奉審依庚子年例停止事請分付從之
정조 24년 · 강
放韓興裕安廷鐸
정조 24년 · 목
領議政沈煥之啓言靈光定配罪人韓興裕南陽定配罪人安廷鐸俱以報辭之侵侮上官照律定配矣方當大赦或不無參恕之端請竝放送從之
정조 24년 · 강
命昌寧定配罪人林千一置之仍秩
정조 24년 · 목
領議政沈煥之啓言殷栗定配罪人蔡光國以蠶室偸葬罪定配而道啓置之仍秩昌寧縣定配罪人林千一以蠶室守直軍許入偸葬罪定配而道啓置之放秩罪無異同而一仍一放事涉斑駁林千一請置之仍秩從之
정조 24년 · 목
領議政沈煥之啓言四都進香時江華留守不可暫離官次依諸道道臣例別定進香官上送請分付從之
정조 24년 · 목
領議政沈煥之啓言北兵使李光益有身病無赴任之勢云請改差從之
정조 24년 · 강
重推兵曹判書金祖淳
정조 24년 · 목
領議政沈煥之啓言今番都政中訓鍊正新通以二人擬望有違政格兵曹判書金祖淳請重推從之
정조 24년 · 강
命湖西關北二邑改號
정조 24년 · 목
領議政沈煥之啓言湖西關北二邑邑名先朝雖有勿改之命而今則事體與前尤異卽爲改號事請分付從之
정조 24년 · 강
命吏兵判虛司果勿拘常格區處邊將作窠久勤人一體差送
정조 24년 · 목
敎曰吏兵批虛司果甚多侍從守令及瓜近察訪牧官移擬或付司果其代勿拘常格欠欠區處瓜近邊將亦爲作窠久勤未區處人一體差送長津府使內移以大行朝承傳人差送仍用相當履歷
정조 24년 · 강
以朴基豊爲北兵使備薦也
정조 24년 · 강
改差坡州牧使金守基忠淸水使李晢北評事尹命烈
정조 24년 · 목
守基以身病呈狀乞遞吏曹啓請改差允之○晢及命烈俱以親年呈狀乞遞兵曹啓請改差竝允之
정조 24년 · 강
命禁推人曺允大洪樂游罷職放送
정조 24년 · 목
義禁府以卿宰禁推待批下捧供矣時囚曺允大係是卿宰啓敎以與參議罷職放送
정조 24년 · 강
有政吏曹判書金載瓚兵曹判書金祖淳進
정조 24년 · 목
以李儒慶爲承旨金近淳爲應敎尹益烈爲修撰李漸運爲坡州牧使兪漢敦爲善山府使李勉齊爲靑松府使朴趾源爲襄陽府使李汝節爲長津府使柳肅之爲泰安郡守金履禮爲德川郡守申奭相爲定山縣監閔宗爀爲慈仁縣監柳得源爲延日縣監尹仁基爲茂山縣監李義文爲扶安縣監洪章煥爲長淵縣監鄭忠達爲會寧府使李馨秀爲南陽府使趙鎭球爲錦山郡守朴宗敬爲豐基郡守徐有悌爲沔川郡守沈公權爲龍潭縣令李永翼爲殷山縣監尹五榮爲陽智縣監再政以梁周翊爲順天府使三政以朴民淳爲江西縣令申翼顯爲高靈縣監四政以李鼎揆申鳳朝爲承旨金基彦爲德山縣監閔台爀爲吏曹參判沈象奎爲參議○以副總管望筒敎曰老病總管許遞今日政差出○以李近胄爲忠淸水使安策爲北評事南公轍爲副總管李溏爲忠淸兵使李基讓爲副總管李書九爲都總管
정조 24년 · 강
大王大妃殿命中官曺壽喆拿鞫施律內司下吏嚴繩
정조 24년 · 목
大王大妃殿敎曰中官曺壽喆報備局文書不爲先啓擅入於文書中混同啓下紀綱所在萬萬駭痛令該府拿鞫得情施以當律內司下吏亦令該曹照法嚴繩事分付
정조 24년 · 강
行召對于誠正閣承旨鄭尙愚閣臣李存秀玉堂金熙周閔耆顯假注書吳淵常記事官金珍恪洪奭周
정조 24년 · 강
遞承旨李鼎揆申鳳朝李鎭復鄭尙愚以閔台爀李殷模金羲淳嚴耆代之
정조 24년 · 목
政院以鼎揆鳳朝在外啓稟敎以許遞前望單子入之○敎曰左承旨右承旨許遞前望單子入之
정조 24년 · 목
政院以允大方在罷散啓稟敎以敍用
정조 24년 · 강
命定州前牧使李溏仍任
정조 24년 · 목
因坡州牧使望筒敎以前此支勅有擧行之事而勅行又不遠前牧使仍任
정조 24년 · 강
遞司諫金熙采掌令李敬參持平沈鎜正言李重蓮
정조 24년 · 목
政院以兩司未肅拜呈告人牌招啓稟敎以竝許遞今日政差出與未肅拜諸臺一體牌招
정조 24년 · 목
五政以李集斗爲右尹○敎曰玉堂中時帶閣職人許遞今日政差出○六政以閔師宣爲執義崔重圭爲司諫朴鍾淳爲掌令安廷善嚴思彦爲正言金銑爲應敎李義鳳爲同敦寧金祖淳爲同經筵金近淳爲副應敎金益彬爲忠淸兵使
정조 24년 · 강
詣殯殿行夕上食
정조 24년 · 목
大王大妃殿口敎曰大殿以親行夕上食往焉分付禁漏時刻斯速入之○行禮如儀
정조 24년 · 강
差下山陵都監郞廳趙翼鉉鄭文綏國葬都監郞廳吳在斗
정조 24년 · 목
該都監啓言郞廳李羲文金基彦外任代以前郡守趙翼鉉前佐郞鄭文綏請差下允之國葬都監啓言郞廳李永翼外任代前郡守吳在斗請差下允之
정조 24년 · 강
命未下直守令明日辭朝事分付
정조 24년 · 강
以鄭尙愚崔獻重爲假承旨
정조 24년 · 목
敎曰擧行多相妨加出假承旨二人自今日分直兩處
정조 24년 · 강
山陵莎草軍命劃送
정조 24년 · 목
山陵都監啓言陵上莎草自前浮取於慕華館丁字閣前後面則例以本陵近處莎草浮出以用矣慕華館莎草軍一千五百名陵所浮莎草軍二千名以轝士餘軍劃送請分付漢城府轝士廳允之
정조 24년 · 강
命月食回咨下送灣府轉致北京
정조 24년 · 목
承文院啓言月食回咨撰出後定禁軍下送灣府使之入送鳳城將請轉致北京允之
정조 24년 · 강
返虞時門路以敦化門磨鍊
정조 24년 · 강
命鷺梁舟師大將依例差出
정조 24년 · 목
因兵曹啓稟有是命
정조 24년 · 강
判中樞洪良浩陳疏辭職兼辭上樑文製述官賜批
정조 24년 · 목
疏略曰臣積瘁成疾症形益㜸委頓床席轉側須人今以健陵丁字閣上樑文製進屬於賤臣事面旣嚴篇章且鉅尤非昏聵垂死之喘所可承當伏乞亟命移付他文任吏之及期撰進仍將臣文垣本任特許鐫改批以上樑文製述官令都監改付標卿其勿辭行公
정조 24년 · 강
持平趙恒鎭陳疏辭職仍陳諸條賜批
정조 24년 · 목
疏略曰保民之道莫如飭守令飭守令安在道臣之嚴考課繡衣之按眞贓耳臣意則御史之揀送者必取已經字牧稔知民邑事情者恐爲飭守令之實政矣近來投匭之疏多且富矣瞥過聖眼難保記有臣意則分付記注官或閣屬官取嗣位後諸臣章奏刪其繁目抄其大綱作爲一冊略倣大行朝日省錄之例披閱玩繹恐有助於勤學一道矣又有糴弊之至切於民者歉歲則稱以臥還米一石定價一兩租則半之初不納倉只除色落而以已捧樣載之倉簿無勢殘民盡其膏血而準納則彼臥還之豪强者渠受則不納他納者因受八路此弊可謂大同而兩西尤甚宜令廟堂關飭毋踵前習恐爲革祛糴弊之要矣近來籍法不嚴軍校子枝冒錄幼學永無充丁之例良戶少而簽額多旣不得刻木爲民則具形之兒弱已充之白骨二疊三疊之移東補西事勢之所不免也此在廟堂措置之如何矣近聞忠淸水使李顯宅以松政不法拿罷而安眠一島土性宜松百年長養鬱鬱簇簇近來法禁解弛斧斤相尋作一利竇島中田畓許民耕食而每於水營摘奸及監斫往來稱以前例多有徵索此是必然之弊宜自廟堂另飭本道詳査受弊之源以防犯斫之奸可也藍浦松田聞有營裨亂斫發賣之事追査虛實以嚴松政亦不可已也伏願深留聖念焉臣有痼疾宛轉叫苦束帶赴公斷無其望乞許鐫免焉批以所陳諸條甚好可以稟處者下廟堂勿辭察職
정조 24년 · 목
以宇炯蔚珍縣到配狀啓敎以放送事分付
정조 24년 · 강
命中官曺壽喆更問捧招
정조 24년 · 목
義禁府啓言中官曺壽喆口招游辭呑吐泛稱遲晩而隱情一款全辭發明終無直陳萬萬痛惡不可以曾經長番有所一例施行請刑推得情敎以以奴婢給代事餘奴婢請得事慈敎何等截嚴而敢以他說漫漶納供尤極痛惡更爲嚴問捧直招以聞
정조 24년 · 목
義禁府啓言前假監役李後秀所供殯殿擧行全不致愼事事僨誤以此照律罪杖一百收贖告身盡行追奪請私罪施行允之敎以功減一等
정조 24년 · 강
禁府都事金熙臣以沈鏔結案馳啓
정조 24년 · 목
狀啓以爲臣馳往定平府與該府使朴明勲開坐罪人鏔處捧結案而鏔年四十九根脚叚父好賢故父矣父澍故母金召史故母矣父洵故胎生於京中西部貞洞入籍居生於京中中部壽進坊磚石洞負犯節次叚如不發說某方之有無何以知之又非擔當則亦豈至於進用之境乎渠以方外蟣蝨之賤敢爲容喙於醫藥之地窮凶情節的實遲晩當日卯時本府內市場不待時處斬